
МИНИСТЕРСКИЯ СЪВЕТ НА
РЕПУБЛИКА БЪЛГАРИЯ


Д  О  К  Л  А  Д
от
АЛЕКСАНДЪР ПУЛЕВ
ЗАМЕСТНИК-МИНИСТЪР ПРЕДСЕДАТЕЛ И
МИНИСТЪР НА ИКОНОМИКАТА, ИНВЕСТИЦИИТЕ И ИНДУСТРИЯТА

ОТНОСНО: Проект на Постановление на Министерски съвет за изменение и допълнение на Правилника за прилагане на Закона за експортния контрол на продукти, свързани с отбраната, и на изделия и технологии с двойна употреба (приет с Постановление № 205 на Министерския съвет от 2011 г., обн., ДВ, бр. 57 от 2011 г., изм. и доп., бр. 68 от 2012 г., бр. 96 от 2013 г., бр. 40 от 2015 г., бр. 19 от 2018 г. и бр. 53 от 2022 г.).

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,

На основание на чл. 31, ал. 2 от Устройствения правилник на Министерския съвет и на неговата администрация (УПМСНА), внасям за разглеждане Проект на постановление на Министерския съвет за изменение и допълнение на Правилника за прилагане на Закона за експортния контрол на продукти, свързани с отбраната, и на изделия и технологии с двойна употреба (ЗЕКПСОИТДУ).
Проектът за изменение и допълнение на Правилника за прилагане на ЗЕКПСОИТДУ е изготвен във връзка с изменението на Закона за експортния контрол на продукти, свързани с отбраната, и на изделия и технологии с двойна употреба. Закона е изменен и допълнен в изпълнение на мярка № 173 в Плана за действие за 2023 г. с мерките, произтичащи от членството на Република България в Европейския съюз, след влизане в сила на Регламент (ЕС) 2021/821 на Европейския парламент и на Съвета от 20 май 2021 година за въвеждане на режим на Съюза за контрол на износа, брокерската дейност, техническата помощ, транзита и трансфера на изделия с двойна употреба (Регламент (ЕС) 2021/821), който отменя Регламент (ЕО) № 428/2009 на Съвета от 5 май 2009 година за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба. Със Закона за експортния контрол на продукти, свързани с отбраната, и на изделия и технологии с двойна употреба се въвеждат нови разрешения за предоставяне на техническа помощ с изделия с двойна употреба, индивидуално или глобално разрешение за износ за голям проект по отношение по вид или категория изделия с двойна употреба, разрешения за изделия с двойна употреба извън посочените в Приложение I на Регламент (ЕС) 2021/821, когато са налице условията чл. 4, чл. 5, чл. 9 или чл. 10 до всички или до някои местоназначения. 
С проекта се предлагат изменения и допълнения, свързани с реда и условията за издаване на разрешения за предоставяне на техническа помощ с изделия с двойна употреба, индивидуално или глобално разрешение за износ за голям проект по отношение по вид или категория изделия с двойна употреба, разрешения за изделия с двойна употреба извън посочените в Приложение I на Регламент (ЕС) 2021/821, когато са налице условията чл. 4, чл. 5, чл. 9 или чл. 10 до всички или до някои местоназначения.
Предлага се прецизиране на съществуващите текстове в ППЗЕКПСОИТДУ, свързани с издаването на Национално генерално разрешение за трансфер на продукти, свързани с отбраната, от територията на Република България с цел по-голяма яснота и еднозначно тълкуване. На практика за използването на този вид разрешения, които се публикуват в следствие на решение на Междуведомствената комисия за експортен контрол и неразпространение на оръжията за масово унищожение към министъра на икономиката, инвестициите и индустрията по нейна инициатива се добавят текстове по отношение на изискването при използване на разрешението. 
С използването на Национално генерално разрешение за трансфер на продукти, свързани с отбраната ще бъдат намалени разходите и времевия ресурс за кандидатстване за разрешение за трансфер на продукти, свързани с отбраната, чрез въвеждането на условията и реда за използване на разрешението, а за издаването му не се дължи такса. По отношение на разрешението за износ на изделия и технологии с двойна употреба за голям проект ще бъдат намалени разходите и времето за издаване на разрешението, както и с предвидения срок на валидност от 4 години, в рамките на които ще бъде извършван износа по проекта. Разрешението се издава за вид или категория изделия с двойна употреба за един или повече конкретни вносители и крайни потребители в една или повече определени трети държави за целите на конкретен голям проект.  
Предложените промени ще доведат до създаването на по-благоприятни условия за бизнеса чрез подобряване на предоставянето на указания на износителите, по-специално на малките и средните предприятия, относно отговорните практики, без това да застрашава глобалната конкурентоспособност на износителите на изделия с двойна употреба или други свързани с тях индустрии или представители на академичните среди, пребиваващи или установени в държава членка.
	Предложеният проект на акт няма да доведе до въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. За изпълнението на проекта на акт не са необходими допълнителни разходи/трансфери/други плащания по бюджета на Министерството на икономиката и индустрията.
На проекта е извършена частична предварителна оценка на въздействието по чл. 20, ал. 2 от Закона за нормативните актове. Оценката е съгласувана с дирекция „Координация и модернизация на администрацията“ в Администрацията на Министерския съвет, в съответствие с чл. 30б от Устройствения правилник на Министерския съвет и на неговата администрация.
	Проектът на нормативен акт беше публикуван на интернет страницата на Министерството на икономиката, инвестициите и индустрията и на Портала за обществени консултации, съгласно изискванията на разпоредбите на чл. 26 от Закона за нормативните актове и чл. 85 от Устройствения правилник на Министерския съвет и на неговата администрация, като на заинтересованите лица беше предоставен срок от 30 дни за становища, предложения и възражения, като целесъобразните бележки и предложения са отразени.
Проектът на постановление на Министерския съвет е съгласуван по реда на чл. 32, ал. 1 от Устройствения правилник на Министерския съвет и на неговата администрация, като направените целесъобразни бележки са отразени, съгласно приложената таблица.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,
[bookmark: _GoBack]С оглед изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме проекта на постановление на Министерския съвет за изменение и допълнение на Правилника за прилагане на Закона за експортния контрол на продукти, свързани с отбраната, и на изделия и технологии с двойна употреба.
ПРИЛОЖЕНИЯ:
1.	Проект на постановление на Министерския съвет 
2.	Финансова обосновка
3.	Справка за отразените становища по чл. 32 от УПМСНА
4.	Съгласувателни писма
5.	Съобщение за средствата за масово осведомяване
6. Справка за отразяване на постъпилите предложения и становища от обществените консултации
7. Частична предварителна оценка на въздействието

АЛЕКСАНДЪР ПУЛЕВ 
Заместник-министър председател и 
министър на икономиката, инвестициите и индустрията
1

3

image1.emf
X


